OSNOVNA ŠKOLA MOLVE

TRG KRALJA TOMISLAVA 10

48327 MOLVE

KLASA: 011-03/23-02/02

URBROJ: 2137-39-01-1

U Molvama, 28. ožujka 2023.

Na temelju Pravilnika o načinima, postupcima i elementima vrednovanja učenika u osnovnoj i srednjoj školi (NN 112/2010) te Pravilnika o kriterijima za izricanje pedagoških mjera (NN 94/2015) Školski odbor Osnovne škole Molve, na prijedlog učiteljskog vijeća Osnovne škole Molve donio je

**PRAVILNIK O KRITERIJIMA ZA DONOŠENJE OCJENE VLADANJA U OSNOVNOJ ŠKOLI MOLVE**

Vladanje učenika je ponašanje učenika na nastavi i drugim oblicima odgojno–obrazovnog rada u školi i izvan nje.

Sukladno čl. 72. st. 5. Zakona o odgoju i obrazovanju u osnovnoj i srednjoj školi, opisne ocjene iz vladanja su uzorno, dobro i loše.

Sukladno čl. 73. st. 1. istog Zakona ocjenu iz vladanja utvrđuje razrednik, a prema Pravilniku o načinima, postupcima i elementima vrednovanja učenika u osnovnoj i srednjoj školi, 2010. g., čl. 15. st. 6. ocjenu vladanja učenika zaključuje razrednik uz mišljenje Razrednoga vijeća.

Kako bi se objektivno ocijenilo vladanje učenika potrebno je pratiti i evidentirati ponašanje učenika i uvažavati Pravilnik o kriterijima za donošenje ocjene vladanja u Osnovnoj školi Molve.

Razrednici su dužni upoznati učenike na satu razrednika i roditelje na roditeljskom sastanku sa sastavnicama navedenima u Pravilniku o kriterijima za donošenje ocjene vladanja u Osnovnoj školi Molve.

Pri primjeni ovoga Pravilnika treba voditi računa o kognitivnom, emocionalnom i socijalnom stanju učenika, što se posebno odnosi na učenike koji se

školuju po redovitom programu uz individualizirane postupke ili po redovitom programu uz prilagodbu sadržaja i individualizirane postupke.

* Na primjer, ako učenik ima dijagnosticiran ADHD, ponavljanje pogreške koja je posljedica impulzivnosti ne može se sankcionirati sniženom ocjenom iz vladanja
* Pretpostavka za to je da je učenik pristojan i da na poticaj ispravlja pogreške (ako ga druga osoba upozori na neprimjerena ponašanja, odmah ih korigira).

Područja praćenja ponašanja učenika su:

1. Odnos prema radu
2. Odnos prema učenicima
3. Odnos prema učiteljima i ostalim djelatnicima škole
4. Odnos prema školskoj imovini te društvenom i prirodnom okružju
5. Odnos prema zdravstvenoj zaštiti

Razrednik procjenjuje ponašanje učenika po sastavnicama svakog pojedinog područja, prateći bilješke u pedagoškoj dokumentaciji, te na kraju nastavne godine daje prijedlog ocjene vladanja i iznosi ga Razrednom vijeću. Sva navedena područja praćenja ponašanja učenika su jednako vrijedna, odnosno nijedno područje praćenja ponašanja ne prevladava nad drugima prilikom donošenja ocjene vladanja za pojedinog učenika.

Pokazatelj potrebe da se snizi ocjena vladanja treba biti ponavljanje određenog nepoželjnog ponašanja koje treba biti pravovremeno evidentirano u pedagoškoj evidenciji.

O neprihvatljivom ponašanju, njegovoj evidenciji i posljedicama, trebaju pravovremeno biti obaviješteni i učenik i roditelji, nakon čega će razrednik pratiti eventualna ponavljanja istog neprihvatljivog ponašanja.

**NAPOMENE:**

Ako je učeniku izrečena pedagoška mjera opomene, učenik ne može imati „uzorno“ vladanje, osim ako je u potpunosti ispravio sankcionirano ponašanje (što mora biti dokazivo uvidom u pedagošku dokumentaciju).

Ako je učeniku izrečena pedagoška mjera ukora, ne može imati „dobro“ vladanje, osim ako je nakon mjere ukora učenik u potpunosti ispravio sankcionirano ponašanje (što mora biti dokazivo uvidom u pedagošku dokumentaciju).

Ako su prisutna tri neprihvatljiva ponašanja iz kategorije „dobro“ vladanje, ono ne može biti ocijenjeno kao „uzorno“.

Ako su prisutna tri neprihvatljiva ponašanja iz kategorije „loše“ vladanje, ono ne može biti ocijenjeno kao „uzorno“ ili „dobro“.

Izrazi koji se u ovom pravilniku koriste za osobe u muškom rodu neutralni su i odnose se na muške i ženske osobe. Nepoželjno, odnosno neprihvatljivo ponašanje učenika jednako se vrednuje dogodilo se ono u realnoj ili virtualnoj stvarnosti, u unutarnjem i vanjskom prostoru škole, organiziranom prijevozu učenika ili tijekom provođenja izvanučioničke nastave.

1. ODNOS PREMA RADU

|  |  |  |
| --- | --- | --- |
| **UZORNO** | **DOBRO** | **LOŠE** |
| Redovito pohađa nastavu, ne kasni te nema neopravdanih sati | Pohađa nastavu uz neke izostanke: ima od 0.5 do 1% neopravdanih sati od ukupnog broja sati iz svih nastavnih predmeta | Neredovito pohađa nastavu: ima više od 1% neopravdanih sati od ukupnog broja sati iz svih nastavnih predmeta |
| Ne kasni na nastavu i druge oblike odgojno-obrazovnog rada u školi | Ponekad kasni na nastavu | Učestalo kasni na nastavu |
| Ima primjeren odnos prema učenju i radu: na satu surađuje, uglavnom je aktivan i zainteresiran | Povremeno ima neprimjeren odnos prema radu i učenju, ne prati i namjerno ometa nastavu (nered, buka, dovikivanje) | Učestalo pokazuje neprimjeren odnos prema radu te ne prati i namjerno ometa nastavu |
| Poštuje dogovorena pravila | Postavljena pravila uglavnom poštuje | Učestalo krši dogovorena pravila |
| Izvršava dogovorene zadatke (nosi pribor,opremu…) | Povremeno ne izvršava dogovorene zadatke | Učestalo ne izvršava dogovorene zadatke |
| Prihvaća odgovornost za svoje postupke | Ponekad ne prihvaća odgovornost za svoje postupke | Učestalo ne prihvaća odgovornost za svoje postupke |

2. ODNOS PREMA DRUGIM UČENICIMA

|  |  |  |
| --- | --- | --- |
| **UZORNO** | **DOBRO** | **LOŠE** |
| Ne ometa druge učenike u praćenju nastave | Ponekad ometa druge učenike u praćenju nastave | Učestalo ometa druge učenike u praćenju nastave |
| Ne ugrožava sigurnost drugih učenika, ne vrijeđa, ne ismijava, ne prijeti, ne psuje drugim učenicima | Nenamjerno/nesvjesno ugrožava sigurnost drugih učenika, ponekad vrijeđa, ismijava, prijeti ili psuje drugim učenicima | Učestalo ugrožava sigurnost drugih učenika, vrijeđa, prijeti ili psuje drugim učenicima  |
| Ne izaziva sukobe i u njima ne sudjeluje, nije pasivni promatrač, već na sukobe ispravno reagira | Rijetko izaziva sukobe, ali ponekad u njima sudjeluje | Učestalo izaziva sukobe i često u njimasudjeluje |
| Uvažava druge učenike u radu/ poštuje rad drugih učenika | Ponekad uvažava druge učenike u radu/ poštuje rad drugih učenika | Učestalo ne uvažava druge učenike u radu/ ne poštuje rad drugih učenika |
| Poštuje tuđa prava | Uglavnom poštuje tuđa prava | Učestalo ne poštuje tuđa prava |
| Preuzima odgovornost za svoje postupke u odnosima s drugim učenicima | Ponekad preuzima odgovornost za svoje postupke u odnosima s drugim učenicima | Učestalo ne preuzima odgovornost za svoje postupke u odnosima s drugim učenicima |
| U učenju i radu, praćenju nastave i ostalim oblicima odgojno-obrazovnog rada rado pomaže drugim učenicima, posebice učenicima s teškoćama u učenju i svladavanju gradiva. Susretljiv je u suradnji s drugim učenicima, poštuje pravila timskoga rada, uvažava tuđe ideje i mišljenje. | U učenju i radu, praćenju nastave i ostalim oblicima odgojno-obrazovnog rada pomaže drugim učenicima na inicijativu i poticaj učitelja, a posebice nevoljko pomaže učenicima s teškoćama u učenju i svladavanju gradiva. Nije uvijek susretljiv u suradnji s drugim učenicima, ne poštuje uvijek pravila timskoga rada te samo ponekad uvažava tuđe ideje i mišljenje | U učenju i radu, praćenju nastave i ostalim oblicima odgojno-obrazovnog rada ne pomaže drugim učenicima, a posebice odbija pomoći učenicima s teškoćama u učenju i svladavanju gradiva. Nesusretljiv je u suradnji s drugim učenicima, ne poštuje pravila timskoga rada,ne uvažava tuđe ideje i mišljenje |
| Poštuje prava i različitost drugih učenika i imavisoko razvijenu toleranciju | Povremeno ne poštuje prava i različitosti drugih učenika te iskazuje netoleranciju prema drugim učenicima, poštuje osobna te samo ponekad tuđa prava | Učestalo ugrožava prava i ne poštuje različitosti drugih učenika te iskazuje netoleranciju prema drugim učenicima, poštuje isključivo osobna prava, a tuđa prava zanemaruje i krši |

3. ODNOS PREMA UČITELJIMA I OSTALIM DJELATNICIMA

|  |  |  |
| --- | --- | --- |
| **UZORNO** | **DOBRO** | **LOŠE** |
| Pozitivno reagira na zahtjeve koje postavljaju učitelji (u skladu s pravnim propisima i Kućnim redom škole) | Ponekad ne reagira na zahtjeve koje postavljaju učitelji (u skladu s pravnim propisima i Kućnim redom škole) | Učestalo negativno reagira na zahtjeve koje postavljaju učitelji (u skladu s pravnim propisima i Kućnim redom škole) |
| Na primjeren način komunicira i poštuje sve učitelje i djelatnike škole (pozdravlja, obraća se s Vi…) te ovo pravilo vrlo rijetko krši | Ponekad prekrši načela primjerenog komuniciranja i iskazivanja poštovanja prema svim učiteljima i djelatnicima škole | Učestalo krši načela primjerenog komuniciranja i iskazivanja poštovanja prema svim učiteljima i djelatnicima škole (viče, vrijeđa, prijeti, neovlašteno snima, koristi Internet za vrijeđanje i narušavanje ugleda škole i djelatnika škole, učenika...) |
| Prihvaća odgovornost za svoje postupke | Ponekad prihvaća odgovornost za svoje postupke, ali greške ponavlja | Učestalo ne prihvaća odgovornost za svoje postupke |
| Uz učitelje i djelatnike škole, poštuje i sve učenike i primjereno komunicira s njima te ovo pravilo vrlo rijetko krši | Ponekad ne poštuje učenike, učitelje i djelatnike škole ili samo uvažava razrednika i učitelje članove RV s kojima primjereno komunicira, dok s ostalim učiteljima i djelatnicima neprimjereno komunicira | Učestalo ne poštuje učenike, učitelje i djelatnike škole, komunicira s njima na neprimjeren način (viče, vrijeđa, prijeti, neovlašteno snima, koristi Internet za vrijeđanje i narušavanje ugleda škole i djelatnika škole, učenika...), ne prihvaća odgovornost i unatoč upozorenjima ponavlja neprimjereno ponašanje. Učenik izvršava samo zadatke, zahtjeve i zamolbe razrednika i članova RV, a učestalo zanemaruje zahtjeve ostalih učitelja i djelatnika škole |

4. ODNOS PREMA ŠKOLSKOJ IMOVINI TE DRUŠTVENOM I PRIRODNOM OKRUŽJU

|  |  |  |
| --- | --- | --- |
| **UZORNO** | **DOBRO** | **LOŠE** |
| Učenik čuva imovinu (učenika, škole, osobnu, društvenu…) | Evidentiran za uništavanje imovine(učenika, škole, osobnu, društvenu…) | Učestalo je evidentiran za uništavanje imovine (učenika, škole, osobnu, društvenu…) |
| Doprinosi ugledu škole u svim prigodama (susreti, ekskurzije, izleti, projekti, priredbe…) | Uglavnom se pristojno ponaša u prigodama (susreti, ekskurzije, izleti, projekti, priredbe…) | Učestalo je evidentirano da narušava ugled škole |
| Poštuje zabranu unošenja zabranjenih sredstava u unutrašnji, vanjski prostor škole i tijekom provođenja izvanučioničke nastave | Prekršio je zabranu unošenja zabranjenih sredstava u unutrašnji, vanjski prostor škole ili tijekom provođenja izvanučioničke nastave o čemu postoji evidencija | Nakon opomene krši zabranu unošenja zabranjenih sredstava u unutrašnji, vanjski prostor škole ili tijekom provođenja izvanučioničke nastave o čemu postoji evidencija |
| Poštuje različitosti, ima visok prag tolerancije i uvažava sve različitosti | Ponekad ne poštuje različitosti, netolerantan je i ne uvažava manjine | Učestalo ne poštuje različitosti, evidentirano je učestalo nepoštivanje različitosti, netolerancija ineuvažavanje manjina |
| Prihvaća svoju odgovornost za svoje postupke –prema imovini škole, društvenom i prirodnom okružju te tijekom provođenja izvanučioničke nastave | Ponekad ne prihvaća odgovornost za svoje postupke prema imovini škole, društvenom i prirodnom okružju te tijekom provođenja izvanučioničke nastave | Učestalo ne prihvaća odgovornost za svoje postupke prema imovini škole te društvenom i prirodnom okružju te tijekom provođenja izvanučioničke nastave |
| Svojim ponašanjem daje primjer ostalim učenicima, upozorava i nastoji pozitivno djelovati na ostale učenike u prigodama u kojima se krši pozitivan i primjeren odnos prema imovini, okolišu | Ponekad sudjeluje u situacijama u kojima drugi krše pozitivan i primjeren odnos prema imovini i okolišu | Učestalo svojim ponašanjem uništava imovinu i okoliš, daje loš primjer ostalim učenicima i negativno djeluje na njih |

1. ODNOS PREMA ZDRAVSTVENOJ ZAŠTITI

|  |  |  |
| --- | --- | --- |
| **UZORNO** | **DOBRO** | **LOŠE** |
| U školu dolazi primjereno odjeven (ne nosi majice bez naramenica ili s tankimnaramenicama, majice s otkrivenim trbuhom, kratke hlačice, mini suknju, prozirnu, pripijenu i kratku odjeću, poderane hlače, ne nosi pretjeranu i neprimjerenu šminku) | U školu dolazi neprimjereno odjeven (nosi majice bez naramenica ili s tankim naramenicama, majice s otkrivenim trbuhom, kratke hlačice, mini suknju, prozirnu, pripijenu i kratku odjeću, poderane hlače, nosi pretjeranu i neprimjerenu šminku); toleriraju se manja odstupanja uz prihvaćanje upozorenja na neprimjerenost | U školu dolazi neuredan, ne održava osobnu higijenu i uglavnom je neprimjereno odjeven (nosi majice bez naramenica ili s tankim naramenicama, majice s otkrivenim trbuhom, kratke hlačice, mini suknju, prozirnu, pripijenu i kratku odjeću, poderane hlače, nosi pretjeranu i neprimjerenu šminku) |
| Nosi školske papuče/tenisice sa svijetlim potplatom i time održava čistoću škole i školske sportske dvorane i čuva osobno i tuđe zdravlje | Zaboravlja nositi školske papuče/tenisice sa svijetlim potplatom čime stvara teškoće u održavanju čistoće škole i školske sportske dvorane i remeti osobno i tuđe zdravlje | Ne nosi ili odbija nositi školske papuče/tenisice sa svijetlim potplatom čime stvara teškoće u održavanju čistoće škole i školske sportske dvorane i remeti osobno i tuđe zdravlje |
| Poštuje zabranu konzumiranja alkohola, energetskih napitaka, duhanskih proizvoda i nedozvoljenih kemijskih sredstava u unutrašnjem i vanjskom prostoru škole te u svim ostalim školskim aktivnostima (izvanučionička nastava, natjecanja, priredbe i sl.). O saznanjima da to čine drugi učenici obavještava mjerodavne i počinitelje prijavljuje te im na taj način pruža potrebnu pomoć. | Učenik poštuje zabranu konzumiranja alkohola, energetskih napitaka, duhanskih proizvoda i nedozvoljenih kemijskih sredstava u unutrašnjem i vanjskom prostoru škole te u svim ostalim školskim aktivnostima (izvanučionička nastava, natjecanja, priredbe i sl.), ali o saznanjima da to čine drugi učenici nikome ne govori i počinitelje ne prijavljuje te im na taj način ne pruža potrebnu pomoć | Ne poštuje zabranu konzumiranja alkohola, energetskih napitaka, duhanskih proizvoda i nedozvoljenih kemijskih sredstava u unutrašnjem i vanjskom prostoru škole te u svim ostalim školskim aktivnostima (izvanučionička nastava, natjecanja, priredbe i sl.), ne obazire se na česta upozorenja i ne ostvaruje restituciju |

Izmjene i dopune ovog Pravilnika objavljuju se na način na koji je donesen.

Ovaj Pravilnik objavljen je dana 28. ožujka 2023. godine, te stupa na snagu tog istog dana.

Molve, 28. ožujka 2023. godine

RAVNATELJ:

Ivan Jaković, dipl.uč.

\_\_\_\_\_\_\_\_\_\_\_\_\_\_\_\_\_\_\_\_\_\_

PREDSJEDNICA ŠKOLSKOG ODBORA:

Mirela Paša, dipl.uč.